Í tilefni ,, Dags án ofbeldis ” hyggst Samhljómur menningarheima í samvinnu við fjölmörg félagasamtök og einstaklinga standa fyrir friðargjörningi sem felur í sér myndun mannlegs friðarmerkis , laugardaginn 2. október á Klambratúni kl. 20.00 . Með þessu er einnig haldinn hátíðlegur „ Dagur án ofbeldis “ ( Day of Nonviolence ) sem Sameinuðu þjóðirnar hafa helgað þessum málstað , en 2. október er fæðingardagur Mahatma Gandhi . Takmark gjörningsins er að fordæma allt ofbeldi í hvaða mynd sem það birtist og reyna í staðinn að skapa kringumstæður sem leitt geta til friðar og tilvistar án ofbeldis . Áður en þátttakendur taka sér stöðu með blys í hönd og mynda friðarmerkið verður eins konar hátíðarstemning þar sem aðilar munu dansa salsa , slá á trommur og leika á önnur hljóðfæri . Sjálfboðaliðar frá SEEDS munu bjóða upp á frítt kakó og vöfflur . Heiðursgestur viðburðarins er sendiherra Indlands , herra Sivaraman Swaminathan sem mun halda ræðu . Ofbeldi er grundvallarvandamál okkar tíma . Það er ekki aðeins líkamlegt og birtist í stríði og barsmíðum , það birtist einnig sem efnahagslegt ofbeldi , sálrænt , trúarlegt , kynferðislegt og kynþáttabundið ofbeldi . Aðstandendur gjörningsins hvetja alla sem vilja sýna samstöðu með friði til þess að mæta á Klambratún kl. 20:00 í kvöld , vestan megin við Kjarvalsstaði og taka sér stöðu í friðarmerkinu . Blys verða seld á staðnum á 500 kr . AUS , ESN , FFWPU , ÍslandPanorama , Kvenfélagasamband Íslands , Litháísk - íslenska félagið , MFÍK , Salsafélag Íslands , Samhljómur menningarheima , Samtök hernaðarandstæðinga , SEEDS , SGI á íslandi , UNIFEM , UNICEF , UPF , Society of new Icelanders , Seglagerðin Ægir .